আফগান শিল্প

[থাম্ব|[বোধিসত্ত্ব এবং চান্দেকা, হাড্ডা, ৫ম শতাব্দী খ্রিস্টাব্দ]]
**আফগান শিল্প** বহু শতাব্দী প্রাচীন। সাম্প্রতিক শতাব্দীগুলোতে আফগানিস্তান একটি স্বাধীন ও তুলনামূলক বিচ্ছিন্ন রাষ্ট্র হলেও, প্রাচীন ও মধ্যযুগে দেশটি দীর্ঘ সময় ধরে বিভিন্ন বিশাল সাম্রাজ্যের অংশ ছিল। এর মধ্যে আধুনিক পাকিস্তান, উত্তর ভারত এবং ইরানের অংশবিশেষও অন্তর্ভুক্ত ছিল। কুশান সাম্রাজ্য এবং পরবর্তীকালে মুঘল সাম্রাজ্যের মতো সময়গুলোতে আফগান শহরগুলো প্রায়শই রাজধানী বা প্রধান শহর হিসেবে বিবেচিত হতো। এছাড়া চীন থেকে আসা রেশম পথ বা সিল্ক রোডের কিছু রুট আফগানিস্তানের মধ্য দিয়ে যাওয়ায় এখানকার শিল্পকলায় প্রাচ্য ও পাশ্চাত্য, উভয় অঞ্চলেরই গভীর প্রভাব পড়েছে।

আফগান শিল্প এর ইতিহাসে অন্যতম গুরুত্বপূর্ণ সময় হলো ১ম থেকে ৭ম শতাব্দীর মধ্যবর্তী সময়। এ সময় গ্রিক-বৌদ্ধ শিল্পধারা থেকে উদ্ভূত গান্ধার শিল্পের ব্যাপক বিকাশ ঘটে। ইসলাম ধর্মের আগমনের পর, আফগানিস্তান দীর্ঘ সময় ধরে পারস্য-প্রভাবিত রাষ্ট্রগুলোর অংশ ছিল এবং এর শিল্পকলাকে সাধারণত পারস্য ও ইসলামি শিল্পকলার একটি গুরুত্বপূর্ণ অংশ হিসেবে বিবেচনা করা হতো।

বিংশ শতাব্দীর শুরু থেকে (১৯০০-এর দশক) দেশটির শিল্পকলায় পশ্চিমা কলাকৌশলের প্রভাব পড়তে শুরু করে। প্রাথমিক যুগে আফগানিস্তানের শিল্পকলা প্রায় পুরোটাই পুরুষদের দ্বারা নিয়ন্ত্রিত ছিল, যদিও অন্যান্য পেশায় নারীদের ব্যাপক সম্পৃক্ততা ছিল। তবে বর্তমানে নারীরাও কাবুল বিশ্ববিদ্যালয়ের শিল্পকলা কর্মসূচিতে ব্যাপকভাবে অংশগ্রহণ করছেন। শিল্পকলার প্রধান কেন্দ্রগুলোর মধ্যে রয়েছে কাবুলের আফগানিস্তানের জাতীয় জাদুঘর, আফগানিস্তানের জাতীয় গ্যালারি এবং আফগানিস্তানের জাতীয় আর্কাইভস। দেশটিতে বেশ কিছু আর্ট স্কুলও রয়েছে। কাবুলের 'সেন্টার ফর কনটেম্পোরারি আর্টস আফগানিস্তান' (সিসিএএ) তরুণদের সমসাময়িক চিত্রাঙ্কন শেখার সুযোগ করে দেয়।
[থাম্ব|১৯৬৩ সালে এবং ২০০৮ সালে ধ্বংসের পর [বামিয়ানের বুদ্ধমূর্তি|বামিয়ানের দীর্ঘতম বুদ্ধমূর্তি]]
সাম্প্রতিক দশকগুলোতে দীর্ঘস্থায়ী যুদ্ধ এবং উদ্দেশ্যপ্রণোদিত মূর্তিবিনাশের কারণে আফগানিস্তানের শৈল্পিক ঐতিহ্যের ব্যাপক ক্ষয়ক্ষতি হয়েছে।

## ধাতুশিল্প
থাম্ব|১ম শতাব্দীর বিমারন কাসকেট: একটি স্বর্ণের স্মৃতিচিহ্ন আধার, যেখানে বুদ্ধ, ব্রহ্মা (বামে) এবং শক্র (ডানে) চিত্রিত হয়েছেন।
১৯৭০-এর দশকের শেষের দিকে আফগানিস্তানে ২০,৬০০-এরও বেশি প্রাচীন স্বর্ণালঙ্কারের একটি বিশাল সংগ্রহ আবিষ্কৃত হয়, যার মধ্যে কিছু ব্রোঞ্জ যুগেরও নিদর্শন ছিল। 'ব্যাকট্রীয় ভাণ্ডার' নামে পরিচিত এই মুদ্রা, নেকলেস এবং অন্যান্য গহনাগুলো জওজান প্রদেশের শিবারঘান এলাকার সমাধি ঢিবিতে পাওয়া গেছে। এগুলো মার্কিন যুক্তরাষ্ট্র এবং ইউরোপের বিভিন্ন জাদুঘরে প্রদর্শিত হয়েছে। প্রায় ৪০০-২০০ খ্রিস্টপূর্বাব্দের বস্তুসম্বলিত 'অক্সাস ভাণ্ডার' আফগানিস্তান সীমান্তের ঠিক পাশেই অক্সাস নদীর বিপরীত তীরে পাওয়া গিয়েছিল।

## গ্রিক-বৌদ্ধ শিল্প
গ্রিক-ব্যাকট্রীয় রাজ্যের (আনুমানিক ২৫০-১২৫ খ্রিস্টপূর্বাব্দ) মূল ভূখণ্ড আফগানিস্তান ছিল গ্রিক-বৌদ্ধ শিল্পের একটি প্রধান কেন্দ্র। এই শিল্পধারা খ্রিস্টপূর্ব ৪র্থ শতাব্দী থেকে খ্রিস্টীয় ৭ম শতাব্দী পর্যন্ত স্থায়ী ছিল এবং ইসলামি বিজয়ের পর এর চর্চা বন্ধ হয়ে যায়। হাড্ডা প্রত্নতাত্ত্বিক স্থানে বিপুল সংখ্যক শিল্পকর্ম পাওয়া গেছে। ৬ষ্ঠ শতাব্দীর বামিয়ানের বুদ্ধমূর্তিসমূহ এই সময়ের গান্ধার শিল্পের একটি সুপরিচিত উদাহরণ। ২০০১ সালে তালেবানরা এগুলো ধ্বংস করে দেয়।

১ম শতাব্দীর 'বিমারন কাসকেট' (বর্তমানে ব্রিটিশ মিউজিয়ামে সংরক্ষিত) হলো বৌদ্ধ পবিত্র স্মৃতিচিহ্ন সংরক্ষণের একটি স্বর্ণপাত্র, যা কুশান শিল্পের একটি চমৎকার উদাহরণ। এর পাশাপাশি বেগরাম আইভরি বা হাতির দাঁতের শিল্পকর্মগুলোও উল্লেখযোগ্য, যেগুলো ২য় শতাব্দীতে আগুনে পুড়ে যাওয়া একটি রাজকীয় গুদামঘর থেকে উদ্ধার করা হয়েছে। এগুলো মূলত 'বেগরাম ভাণ্ডারে'র অংশ। এই হাতির দাঁতের কাজগুলো আসবাবপত্রের সজ্জায় ব্যবহৃত হতো, যা সেই সময়ের পরিশীলিত এবং বিলাসবহুল রাজকীয় জীবনযাত্রার পরিচয় বহন করে। এর অনেকগুলো গান্ধার এবং ভারতে তৈরি হয়ে থাকতে পারে। এই ভাণ্ডারে রোমান এনামেল করা কাঁচের মতো অনেক আমদানিকৃত পণ্যও ছিল।

## ইসলামি শিল্প
[বাম|থাম্ব|[জামের মিনার (আনুমানিক ১১৯০ খ্রিস্টাব্দ)]]
আফগানিস্তানে ইসলামি বিজয়ের পর আফগান শিল্পা এর নাটকীয় পরিবর্তন আসে। ৭ম শতাব্দীতে পশ্চিম দিক থেকে শুরু হওয়া এই ধীর প্রক্রিয়ার ফলে গ্রিক-বৌদ্ধ শিল্পধারার বদলে ইসলামি অনুশাসন ভিত্তিক শিল্পের বিকাশ ঘটে। আফগানিস্তানের স্থানীয় উপাদান যেমন লাপিস লাজুলি (বৈদুর্য মণি) ইসলামি শিল্পে ব্যবহারের জন্য খাপ খাইয়ে নেওয়া হয়। গজনি মিনার (১২তম শতাব্দী) এবং জামের মিনার (আনুমানিক ১১৯০) হলো উঁচু মিনার বা "বিজয় স্তম্ভের" ওপর চমৎকার ইট এবং টালির কাজের অনবদ্য উদাহরণ। আফগানিস্তান এবং আরব বিশ্বে নির্মিত মসজিদগুলো সাধারণত টালির অলঙ্করণের শৈলীতে তৈরি। এই শৈলীগুলোর ওপর চীনা সিরামিকের বেশ প্রভাব ছিল। সিল্ক রোডে কৌশলগত অবস্থানের কারণে আফগানিস্তান এই চীনা শৈলী ও কৌশলগুলোর প্রসারে মাধ্যম হিসেবে কাজ করেছে।

## পরিবেশনামূলক শিল্প
'বুজ-বাজ' হলো আফগানিস্তানে প্রচলিত এক ধরনের সংগীতধর্মী পুতুলনাচ। এই শিল্পে পুতুলনাচ শিল্পী একই সাথে দাম্বুরা বাজান এবং একটি মারখোর (এক ধরণের বুনো ছাগল) পুতুল নিয়ন্ত্রণ করেন।

## ললিতকলা
তালেবান শাসনের সময় 'সেনাই আর্ট স্কুলে'র শিল্পীদের প্রচেষ্টায় আফগানিস্তানের ললিতকলা সুরক্ষিত ছিল। তালেবানরা যখন পরিদর্শনে আসত, তখন অধ্যাপকরা প্রায়ই তাদের নজর থেকে "অ-ইসলামিক" চিত্রকর্মগুলো লুকিয়ে রাখতেন। অন্যান্য শিল্পীরা তৈলচিত্রের ওপর জলরঙ ব্যবহার করে মুখমণ্ডল এবং তালেবানদের অপছন্দনীয় ছবিগুলো সাময়িকভাবে ঢেকে রাখতেন। ২০০২ সাল থেকে আফগান ললিতকলার প্রথিতযশা শিল্পীরা মধ্য এশিয়া এবং ইউরোপে বেশ কিছু প্রদর্শনীর আয়োজন করতে সক্ষম হয়েছেন। তাদের তৈলচিত্র এবং জলরঙের চিত্রকর্মগুলোতে প্রায়ই বাস্তবধর্মী শৈলী দেখা যায়, যা অধিকাংশ আফগান পছন্দ করেন।

## আধুনিক শিল্প
২০০১ সালে তালেবানের পতনের পর আফগানিস্তানে সমসাময়িক শিল্পের পুনর্জাগরণ ঘটে। ২০০৯ সাল থেকে মার্কিন যুক্তরাষ্ট্র এবং ইউরোপ থেকে আফগানিস্তানের শিল্প খাতে আন্তর্জাতিক অর্থায়ন শুরু হয়। ২০১২ সালে কাবুল ভিত্তিক শিল্পী আমান মোজাদ্দিদি কাবুলে একটি প্রদর্শনীর কিউরেটর হিসেবে কাজ করেন, যেখানে ১২ জন সমসাময়িক আফগান শিল্পীর ডিজিটাল ফটোগ্রাফি, টেক্সটাইল, বিমূর্ত চিত্রকর্ম, চলচ্চিত্র নির্মাণ এবং মিশ্র মাধ্যমের কাজ প্রদর্শিত হয়। অনেক আধুনিক কাজ স্ট্রিট আর্ট এবং গ্রাফিতি বা দেয়ালচিত্রের মাধ্যমে ফুটে ওঠে। এসব কাজে মূলত নারী ক্ষমতায়ন, সন্ত্রাসবাদ এবং দুর্নীতির মতো বিষয়গুলো প্রাধান্য পায়।

'আর্টলর্ডস' হলো প্রায় ৪৫ জন আফগান শিল্পীর একটি দল, যারা আফগানিস্তানের ১৯টি প্রদেশে দেয়ালচিত্র এঁকেছেন। ২০১৪ সালে উমায়ের শরিফি এবং কবির মোকামেল এটি প্রতিষ্ঠা করেন। ২০১৯ সালের মধ্যে তারা ২,০০০-এর বেশি দেয়ালচিত্র আঁকেন। এই চিত্রগুলোতে হামিদা বারমাকি, আমানউল্লাহ খান এবং সুরাইয়া তারজির মতো ঐতিহাসিক ব্যক্তিদের চিত্রায়িত করা হয়েছে। কিছু চিত্র আন্তর্জাতিক ঘটনা যেমন জর্জ ফ্লয়েড এবং তেতসু নাকামুরার হত্যাকাণ্ডের স্মরণে আঁকা হয়েছে।
[থাম্ব|[শামসিয়া হাসানি তার 'সিক্রেট' সিরিজের একটি কাজের সামনে।]]
থাম্ব|আফগান শিল্প ও সংস্কৃতি প্রচারের জন্য রাষ্ট্রদূত রোয়া রহমানি 'আর্টলর্ডসের' সাথে কাজ করেছেন।

আফগানিস্তানের আধুনিক শিল্পে শামসিয়া হাসানির মতো নারী স্ট্রিট আর্টিস্টদের প্রভাব ব্যাপক। তিনি 'বেরাং আর্টস অর্গানাইজেশনের' সহ-প্রতিষ্ঠাতা। তবে আফগান সমাজের রক্ষণশীল অংশের কাছে গ্রাফিতি বা দেয়ালচিত্রকে অনেক সময় পশ্চিমা সংস্কৃতি হিসেবে গণ্য করা হয়, যা সমসাময়িক শিল্প তৈরির পথে চ্যালেঞ্জ সৃষ্টি করে। শামসিয়া হাসানি ছাড়াও রাদা আকবর এবং মালিনা সুলিমানের মতো শিল্পীরা তাদের কাজের মাধ্যমে আফগান নারীদের প্রাত্যহিক জীবনের প্রতিবন্ধকতাগুলো তুলে ধরেন। উদাহরণস্বরূপ, মালিনা সুলিমানের "গার্ল ইন দ্য আইস-বক্স" চিত্রকর্মটি আফগান সংস্কৃতিতে নারীদের বন্দিত্বকে ফুটিয়ে তোলে।

২০২১ সালে কাবুলের পতনের পর, অনেক শিল্পকর্ম মুছে ফেলা হয়েছে এবং অনেক শিল্পী ও সক্রিয়কর্মী শরণার্থী হিসেবে দেশ ছেড়ে পালিয়েছেন। তবে তারা বিদেশে থেকেও সামাজিক সচেতনতা বৃদ্ধির জন্য শিল্পচর্চা অব্যাহত রেখেছেন।

## তথ্যসূত্র

বিষয়শ্রেণী:আফগান শিল্পকলা
বিষয়শ্রেণী:আফগান
বিষয়শ্রেণী:আফগান শিল্পকলা
বিষয়শ্রেণী:শিল্পকলা
বিষয়শ্রেণী:এশিয়া
বিষয়শ্রেণী:এশিয়া শিল্পকলা